b'\n_START_ARTICLE_\nErnest Dereani\n_START_SECTION_\n\xc5\xbdivljenje in delo\n_START_PARAGRAPH_\nErnest Dereani izhaja iz \xc5\xa1tevilne dru\xc5\xbeine, v kateri se je rodilo 15 otrok. Ded Giacomo se je v \xc5\xbdu\xc5\xbeemberk priselil iz severne Italije. Ljudsko \xc5\xa1olo je obiskoval v rojstnem kraju, gimnazijo v Novem mestu, kjer je 1895 tudi maturiral. Diplomiral je leta 1902 na gra\xc5\xa1ki Medicinski fakulteti in se specializiral iz oftalmologija in otorinolaringologije. Strokovno se je izpopolnjeval v Gradcu Berlinu. Od 1904 do za\xc4\x8detka 1. svetovne vojne je delal v Gorici, med vojno je bil voja\xc5\xa1ki zdravnik v Tolminu in Ljubljani. Ker se po kon\xc4\x8dani vojni ni smel vrniti v Gorico, je 1919 za\xc4\x8del prakso pri okulistu dr. Emilu Bocku v Ljubljani, kasneje pa za\xc4\x8del zasebno prakso. Posebej se je ukvarjal s trahomom in o\xc4\x8desno tuberkulozo. Napisal je knjigo O\xc4\x8desna tuberkoloza (1936)._NEWLINE_Za primorske Slovence so posebno va\xc5\xbena njegova gori\xc5\xa1ka leta. Ob prihodu v Gorico se je za\xc4\x8del aktivno udele\xc5\xbeevati narodnega in dru\xc5\xa1tvenega \xc5\xbeivljenja. Dereani je zaslu\xc5\xbeen za gradnjo ljudske \xc5\xa1ole in otro\xc5\xa1kega vrtca na Blan\xc4\x8di (Gorica). V politiko je stopil leta 1907, ko je postal \xc4\x8dlan odbora narodno napredne stranke in bil agitator na strankinih predvolilnih shodih.'